**Informatīvais ziņojums**

**„Par valsts mantas atsavināšanu pret atlīdzību**

**akciju sabiedrības „Latvijas Gāze” īpašumā”**

Informatīvais ziņojums sagatavots, lai Aizsardzības ministrija saņemtu atļauju atsavināt pret atlīdzību akciju sabiedrības „Latvijas Gāze” īpašumā valsts mantu - augstā spiediena P<0,6 MPa gāzesvadu D 60,3mm no gāzesvada noslēgierīces A-8126 līdz noslēgierīcei PA-9118 ar kopējo garumu 192,75 m - Kagadā, Ādažu novadā.

**Problēmas raksturojums**

 Aizsardzības ministrija 2001.gadā izbūvēja pazemes gāzes vadu (14,70 m zemā spiediena gāzes vada posmu un 198,80m augstā spiediena gāzes vada posmu), lai nodrošinātu ar siltumapgādi valsts īpašumā Aizsardzības ministrijas valdījumā esošo dzīvojamo māju (būves kadastra apzīmējums 8044 005 0056 001) Kadaga 12, Ādažu novadā (2001.gada 3.augusta pazemes (virszemes) gāzes vada pieņemšanas akts).

 Sadalošā gāzes vada posmu 3,3m, saskaņā ar 1999.gada 12.novembra Vienošanos par koplietošanas gāzes vada izbūves nosacījumiem juridiskām personām un 2001.gada 12.marta aktu par gāzes objektu nodošanu a/s „Latvijas Gāze” īpašumā, Aizsardzības ministrija nodeva akciju sabiedrības „Latvijas Gāze” īpašumā.

 Palikušais augstā spiediena pazemes gāzes vads 195,5m garumā šķērso nekustamos īpašumus:

1. zemes gabalu, kadastra apzīmējums 8044 005 0056, Kadaga 12, Ādažu novadā (īpašuma tiesība uz nekustamo īpašumu nostiprināta valstij Aizsardzības ministrijas personā);
2. zemes gabalu, kadastra apzīmējums 8044 005 0078, Kadaga 13, Ādažu novadā (īpašuma tiesība uz nekustamo īpašumu nostiprināta valstij Aizsardzības ministrijas personā);
3. zemes gabalu, kadastra apzīmējums 8044 005 0105, Kadagas centrs, Ādažu novads (tiesiskais valdītājs - Ādažu pagasta pašvaldība, īpašuma tiesība nav nostiprināta zemesgrāmatā).

Nekustamā īpašuma Kadaga 12, Ādažu novadā, nekustamā īpašuma kadastra Nr.8044 005 0056, un nekustamā īpašuma Kadaga 13, Ādažu novadā, nekustamā īpašuma kadastra Nr.8044 005 0078, zemesgrāmatas nodalījumu ierakstos apgrūtinājums – pazemes gāzes vads - nav ierakstīts (Ādažu novada zemesgrāmatas nodalījums Nr.1394, Nr.1243).

Nekustamā īpašuma valsts kadastra informācijas sistēmā apgrūtinājums - pazemes gāzes vads - nekustamajiem īpašumiem Kadaga 12, Ādažu novadā, Kadaga 13, Ādažu novadā un nekustamajam īpašumam Kadagas centrs Ādažu novadā, nekustamā īpašuma kadastra Nr.8044 005 0105, nav reģistrēts.

2010.gada 31.decembrī pazemes gāzes vads 195,75m garumā ir uzņemts Valsts aizsardzības militāro objektu un iepirkumu centra bilancē ar vērtību LVL 6704,27.

2006.gadā pie Aizsardzības ministrijas uzbūvētā pazemes gāzesvada akciju abiedrība „Latvijas Gāze” veica divus pieslēgumus, tādejādi mainot gāzesvada pievada funkciju – **sadales kategorijas gāzesvada posms**. Saskaņā ar Sabiedrisko pakalpojumu regulēšanas komisijas padomes 16.07.2008. lēmuma Nr.233 „Par Dabasgāzes sistēmas pieslēguma noteikumiem” 2.9.punktu, sadales vads ir dabasgāzes vads, kura darba spiediens ir līdz 1,6 megapaskāliem (16 bar) un kuru sistēmas operators izmanto dabasgāzes transportēšanai līdz sistēmas lietotāja dabasgāzes apgādes sistēmai.

Pēc pieslēgumu izdarīšanas, sadales gāzes vada posms ir augstā spiediena P<0,6 MPa gāzesvads D 60,3mm no gāzesvada noslēgierīces A-8126 līdz noslēgierīcei PA-9118 ar kopējo garumu 192,75 m - Kagadā, Ādažu novadā.

Gāzesvada 192,75m garumā atlikusī bilances vērtība uz 01.10.2011. ir LVL 4809,59 (bez PVN).

 Gāzesvada pievada posms 3m garumā no gāzesvada noslēgierīces PA-9118 līdz ievadam dzīvojamajā mājā Kadaga 12, Ādažu novadā paliek valsts īpašumā Aizsardzības ministrijas valdījumā.

Energoapgāde, saskaņā ar Enerģētikas likuma pirmā panta 2.punktu, ir enerģētikas jomā veicama komercdarbība, kurai ir nepieciešama licence un kura ietver elektroenerģijas vai siltumenerģijas ražošanu, elektroenerģijas, siltumenerģijas vai gāzes iepirkšanu, pārveidi, uzglabāšanu, pārvadi, sadali vai tirdzniecību.

Saskaņā ar Enerģētikas likuma pirmā panta 3.punktu, energoapgādes komersants ir licencēts komersants, kas nodarbojas ar energoapgādi.

Akciju sabiedrība „Latvijas Gāze”, saskaņā ar Enerģētikas likuma II nodaļā „Energoapgādes komersantu licencēšana un to darbība” noteikto regulējumu un likuma „Par sabiedrisko pakalpojumu regulatoriem” 9.panta pirmās daļas 4.punktu un 16.panta pirmo un trešo daļu, ir vienīgais Latvijas Republikā esošais uzņēmums jeb energoapgādes komersants, kam Sabiedrisko pakalpojumu regulēšanas komisija ir izsniegusi licences dabasgāzes pārvadei, uzglabāšanai, sadalei, kā arī tirdzniecībai.

Saskaņā ar Energoapgādes regulēšanas padomes 1997.gada 11.februārī (sēdes protokols Nr.5, 2.punkts) izsniegtajām licencēm: licence Nr. 32001, licence Nr. 35001, licence Nr. 33001, akciju sabiedrībai „Latvijas Gāze” ir ekskluzīvas tiesības veikt dabas gāzes pārvadi, dabas gāzes uzglabāšanu, dabas gāzes sadali visā Latvijas Republikas teritorijā līdz 2017.gada 10.februārim. Līdz ar to akciju sabiedrība „Latvijas Gāze” ir vienīgais dabasgāzes pārvades un sadales sistēmas operators Latvijas Republikā.

Ņemot vērā augstāk minēto un saskaņā ar Enerģētikas likuma 22.pantu, akciju sabiedrība „Latvijas Gāze” šobrīd ir vienīgais energoapgādes komersants, kam pieder pirmpirkuma un izpirkuma tiesības uz energoapgādes veikšanai nepieciešamajiem objektiem, to skaitā ēkām, būvēm, sistēmām, ierīcēm, iekārtām, tīkliem, cauruļvadiem vai citiem objektiem, kuri nav energoapgādes komersanta īpašums, bet atrodas energoapgādes komersanta bilancē vai ir izvietoti attiecīgā energoapgādes komersanta licences darbības zonā.

 Ministru kabineta 2006.gada 8.maija rīkojuma Nr.571 „Par Enerģētikas attīstības pamatnostādnēm 2007. – 2016.gadam” pielikuma „10.pielikums Enerģētikas attīstības pamatnostādnēm 2007. – 2016.gadam” 12.1.punktā ir noteikts, ka lietotājiem Latvijā dabasgāzi importē no viena avota, dabasgāzes piegādes apjomi un piegādes drošība ir atkarīga no gāzes piegādes infrastruktūras, t.i., maģistrālo un sadalošo gāzes vadu stāvokļa, kā arī to adekvātas uzturēšanas un attīstības. Latvijas teritorijā esošie maģistrālie un sadalošie dabasgāzes tīkli ir viena komersanta - akciju sabiedrības "Latvijas gāze" - īpašumā un valdījumā.

 Saskaņā ar Enerģētikas likuma 15.panta pirmo daļu, komersanti, kuru īpašumā un valdījumā ir enerģijas pārvades, sadales vai dabasgāzes uzglabāšanas objekti, izraugās attiecīgi pārvades sistēmas, sadales sistēmas vai dabasgāzes uzglabāšanas sistēmas operatorus. Dabasgāzes apgādes komersants var veidot apvienotu dabasgāzes pārvades, sadales un uzglabāšanas sistēmas operatoru. Enerģētikas likuma 15.panta sestā daļa nosaka, ka sistēmas operators ir atbildīgs par enerģijas pārvades vai sadales sistēmas vai dabasgāzes krātuves darbību, apkalpošanu un drošumu, sistēmas vadību un attīstību licences darbības zonā, savienojumu ar citām sistēmās, kā arī par sistēmas ilglaicīgu spēju nodrošināt enerģijas pārvadi vai sadali vai dabasgāzes uzglabāšanu atbilstoši pieprasījumam. Pamatojoties uz Enerģētikas likuma 45.panta pirmās daļas 1.punktu dabasgāzes sadales sistēmas operators ir atbildīgs par dabasgāzes sadales sistēmas darbību, tās tehnisko ekspluatāciju un attīstību.

 Ņemot vērā augstāk minēto, akciju sabiedrības „Latvijas gāze” Valde 2011.gada 14.jūnija sēdē ir pieņēmusi lēmumu atpirkt no Aizsardzības ministrijas augstā spiediena P<0,6 MPa gāzesvadu D 60,3mm no gāzesvada noslēgierīces A-8126 līdz noslēgierīcei PA-9118 ar kopējo garumu 192,75 m Kadagā, Ādažu novadā par LVL 5000,00 (bez PVN).

 Aizsardzības ministrija atbalsta sadales gāzesvada atsavināšanu pret atlīdzību akciju sabiedrības „Latvijas Gāze” īpašumā. Atsavināšanas rezultātā akciju sabiedrība „Latvijas Gāze” segtu gāzesvada izbūvē ieguldītos valsts budžeta līdzekļus. Likumdošanā nav paredzēts gadījums, kurā valsts manta tiek atsavināta noteikta komersanta īpašumā.

 Piemērot Publiskās personas mantas atsavināšanas likuma 3.panta otrajā daļā noteikto publiskas personas mantas atsavināšanas pamatveidu – mantas pārdošanu izsolē, šajā gadījumā nevar, jo sadales gāzesvads nav kustama manta, bet energoapgādes objekta daļa.

**Priekšlikums**

Lai nodrošinātu Ministru kabineta 2006.gada 8.maija rīkojuma Nr.571 „Par Enerģētikas attīstības pamatnostādnēm 2007. – 2016.gadam” izpildi, nodrošinātu enegoapgādes drošumu, tehnisko ekspluatāciju un attīstību, atļaut Aizsardzības ministrijai nodot pret atlīdzību akciju sabiedrības „Latvijas Gāze” īpašumā augstā spiediena P<0,6 MPa gāzesvadu D 60,3mm no gāzesvada noslēgierīces A-8126 līdz noslēgierīcei PA-9118 ar kopējo garumu 192,75 m Kadagā, Ādažu novadā.

Aizsardzības ministrs A.Pabriks

Iesniedzējs:

Aizsardzības ministrs A.Pabriks

Vīza:

Aizsardzības ministrijas

valsts sekretārs J.Sārts

16.01.2012 7:44

1076

S.Grizāne 67300223, fakss 67300207

Sarmite.Grizane@vamoic.gov.lv